**UGOVOR**

**O POVJERAVANJU OBAVLJANJA KOMUNALNIH DJELATNOSTI I KORIŠĆENJU KOMUNALNE INFRASTRUKTURE I DRUGIH SREDSTAVA U SVOJINI GLAVNOG GRADA PODGORICA**

**PREDMET UGOVORA I NOSIOCI**

**Član 1.**

Predmet ovog Ugovora je povjeravanje obavljanja komunalnih djelatnosti organizovanih na teritoriji Glavnog grada Podgorica i korišćenju komunalne infrastrukture i drugih sredstava u svojini Glavnog grada, koje djelatnosti sada obavlja Vršilac, a radi kojeg obavljanja je i osnovan Odlukom Skupštine Glavnog grada – Podgorice br. 01-030/06-9978 od 27.12.2006. godine.

**Član 2.**

Naručilac povjerava Vršiocu: **upravljanje, održavanje i korišćenje javnih parkirališta na teritoriji Glavnog grada.**

Vršilac može obavljati i dopunske komunalne djelatnosti koje su u neposrednoj vezi sa poslovima iz stava 1 ovog člana.

Vršilac je dužan da za povjerene komunalne djelatnosti, kao i dopunske komunalne djelatnosti vodi posebno knjigovodstvo.

**VRIJEME TRAJANJA UGOVORA**

**Član 3.**

Obavljanje povjerenih komunalnih djelatnosti po ovom Ugovoru utvrđuje se na period od 6 (šest) godina od dana zaključivanja ovog Ugovora.

**POTREBAN KADAR I OPREMA ZA VRŠENJE KOMUNALNIH DJELATNOSTI**

**Član 4.**

Vršilac će povjerene komunalne djelatnosti obavljati sa postojećim kadrom, odnosno brojem izvršilaca i kvalifikacionom strukturom utvrđenom važećim Pravilnikom o organizaciji i sistematizaciji radnih mjesta, koji čini sastavni dio ovog Ugovora.

Vršilac će povjerene komunalne djelatnosti obavljati sa postojećom opremom, koja je definisana u posebnom prilogu i koja čini sastavni dio ovog Ugovora.

Vršilac će sve promjene organizacije i sistematizacije radnih mjesta vršiti uz prethodno pribavljenu saglasnost Naručioca.

Vršilac će nabavku, odnosno obnavljanje opreme neophodne za obavljanje povjerenih komunalnih djelatnosti, vršiti u skladu sa svojim aktima, o čemu će blagovremeno obavještavati Naručioca.

**KOMUNALNA INFRASTRUKTURA KOJA SE DAJE NA KORIŠĆENJE**

**Član 5.**

Vršilac komunalnih djelatnosti iz člana 1 ovog Ugovora, obavljaće djelatnosti sa postojećom komunalnom infrastrukturom, kao i dodijeljenom na korišćenju od strane Naručioca, a po postojećoj evidenciji pokretne i nepokretne imovine.

Vršilac se obavezuje da u roku od 6(šest) mjeseci od dana zaključivanja ovog Ugovora, izvrši konačni i potpuni popis i identifikaciju postojeće komunalne infrastrukture, polazeći od Odluke iz stava 1 ovog člana, nakon čega će Naručilac pokrenuti postupak uknjižbe iste u evidenciji nepokretnosti i posebnom odlukom, dodijeliti je na korišćenje Vršiocu.

Podaci o imovini koji su upisani u katastar nepokretnosti čine sastavni dio ovog Ugovora.

**USLOVI I NAČIN KORIŠĆENJA KOMUNALNE INFRASTRUKTURE**

**Član 6.**

Uslovi i način korišćenja komunalne infrastrukture su definisani saglasno posebnim aktima Glavnog grada kojima se bliže uređuju uslovi i način organizovanja i vršenja komunalnih djelatnosti koje su ovim Ugovorom povjerene Vršiocu.

Uslovi i način korišćenja komunalne infrastrukture, biće regulisani posebnim aktima lokalne samouprave, nakon usaglašavanja sa podzakonskim aktima državnih organa, te će se na osnovu istih potpisati sa Vršiocima komunalnih djelatnosti anex osnovnog ugovora.

Za vrijeme trajanja ugovora, vršiocima se zabranjuje promet i stavljanje komunalne infrastrukture pod opterećenje u finansijskom poslovanju.

**CIJENE ZA PRUŽANJE KOMUNALNIH USLUGA**

**Član 7.**

Naručilac i Vršilac su saglasni da će se pružanje komunalnih usluga vršiti po važećim cijenama, a važeći Cjenovnik je sastavni dio ovog Ugovora, i da će se iste mijenjati saglasno odgovarajućoj propisanoj proceduri i po utvrđenim kriterijumima za formiranje tih cijena.

Vršilac se obavezuje da u propisanom zakonskom roku dostavi svoje prijedloge cijena komunalnih usluga na osnovu zakonom predviđenih elemenata za formiranje cijena komunalnih usluga nadležnom organu Glavnog grada radi davanja saglasnosti od strane Skupštine Glavnog grada Podgorica.

Vršilac se obavezuje da u propisanom zakonskom roku, korisnicima usluga na računima za izvršenu komunalnu uslugu iskaže troškove i obezbijedi da cijena usluge ne bude različita za pojedine korisnike, po jedinici mjere isporučenog komunalnog proizvoda ili izvršene usluge.

**PRAVA I OBAVEZE UGOVORNIH STRANA**

**Član 8.**

Naručilac se obavezuje da Vršiocu obezbijedi materijalne i tehničke uslove za obavljanje i razvoj povjerene komunalne djelatnosti.

Naručilac ima pravo da vrši nadzor nad radom Vršioca i prati ostvarivanje javnog interesa, pod uslovima i na način definisan Zakonom o komunalnim djelatnostima i svojim propisima.

Naručilac je obavezan da obezbijedi operativnu samostalnost Vršioca u okviru utvrđene poslovne politike i ciljeva razvoja.

Vršilac se obavezuje da povjerenu djelatnost vrši na način i uslovima organizovanja i obavljanja kako je propisano posebnim aktima Glavnog grada iz člana 6 ovog Ugovora.

Vršilac se obavezuje da organizuje poslovanje koje obezbjeđuje: trajno i neprekidno pružanje usluge, uz odgovarajući obim i kvalitet, razvoj i poboljšanje kvaliteta usluga, zaštitu, sigurnost i funkcionalnost objekata, opreme i uređaja za pružanje usluga i zaštitu životne sredine.

**NAČIN DOSTIZANJA PROPISANOG KVALITETA I EFIKSANOSTI OBAVLJANJA KOMUNALNIH DJELATNOSTI**

**Član 9.**

Vršilac je dužan da povjerene komunalne djelatnosti obavlja u skladu sa zakonskim i podzakonskim aktima i propisanim normativima i standardima u pogledu zahtjeva kvaliteta.

**NAČIN PRIPREME I DOSTAVLJANJE GODIŠENJEG PROGRAMA I IZVJEŠTAJA O OBAVLJANJU KOMUNALNIH DJELATNOSTI**

**Član 10.**

Vršilac je obavezan da najkasnije do kraja tekuće godine dostavi prijedlog programa rada za narednu godinu organima upravljanja Vršioca, koji je dužan da isti razmatra, usvoji i dostavi nadležnom organu Naručioca radi dobijanja saglasnosti u skladu sa zakonskim propisima.

Vršilac je obavezan da najkasnije do kraja marta mjeseca tekuće godine uradi Izvještaj o radu za prethodnu godinu i isti dostavi organu upravljanja Vršioca, koji je dužan da isti razmatra, usvoji i dostavi nadležnom organu Naručioca na usvajanje.

**RAZLOZI ZA RASKID UGOVORA PRIJE ISTEKA ROKA NA KOJI JE ZAKLJUČEN SA OBAVEZAMA VRŠIOCA KOMUNALNIH DJELATNOSTI U SLUČAJU RASKIDA**

**Član 11.**

Ugovorne strane su saglasne da se ovaj Ugovor može raskinuti iz razloga, pod uslovima i način kako je to predviđeno Zakonom o obligacionim odnosima, shodno odredbama koje se odnose na raskidanje Ugovora zbog neispunjenja .

U slučajevima neispunjenja ugovornih obaveza od strane Vršioca, Naručilac će angažovati drugo pravno lice za vršenje istih, a naplatu za izvršene poslove refundirati od Vršioca koji je ovim ugovorom preuzeo poslove obavljanja komunalnih djelatnosti.

Otkazni rok za raskid ovog Ugovora je 90 dana.

**DRUGI ELEMENTI OD ZNAČAJA ZA POVJERAVANJE POSLOVA**

**Član 12.**

Vršilac ne smije otuđivati ni opterećivati imovinu koja mu je povjerena bez saglasnosti Naručioca i u obavezi je da se o istoj stara sa pažnjom dobrog domaćina.

Naručilac zadržava pravo da za pojedine poslove iz oblasti komunalnih djelatnosti, prema potrebi angažuje više vršilaca komunalnih djelatnosti, na osnovu odgovarajućih akata Naručioca.

**NADZOR NAD IZVRŠENJEM UGOVORA**

**Član 13.**

Nadzor nad izvršenjem ovog Ugovora u skladu sa zakonom vršiće nadležni organi državne uprave, nadležni organ Glavnog grada, kao i posebne službe Glavnog grada Komunalna inspekcija i Komunalna policija, u skladu sa zakonskim ovlašćenjima.

**RJEŠAVANJE SPOROVA**

**Član 14.**

U slučaju spora između Naručioca i Vršioca komunalnih djelatnosti po ovom Ugovoru isti će se rješavati sporazumno.

U slučaju nemogućnosti sporazumnog dogovora obostrano se određuje nadležnost Privrednog suda Crne Gore u Podgorici.

**ZAVRŠNE ODREDBE**

**Član 15.**

Ugovorne strane su saglasne da će se ukoliko dođe do donošenja podzakonskih akata koje regulišu predmet ovog Ugovora ili izmjena propisa Naručioca, odredbe Ugovora koje budu u suprotnosti sa tim propisima ili izmjenama regulisati aneksom ovog Ugovora.

Ovaj Ugovor stupa na snagu danom potpisivanja od strane ugovornih strana.

Ovaj Ugovor je sačinjen u 4 (četiri) istovjetna primjeraka, od kojih svaka od ugovornih strana zadržava po 2 (dva) primjerka.

**GRADONAČELNIK “Parking servis Podgorica” d.o.o.**

**dr Ivan Vuković Izvršni direktor, Nusret Canović**